Trompe-l'oeil

***Trompe-l'oeil*** ([tʁɔ̃p lœj]; prantsuse keeles *trompe l'oeil* 'silmapete') on maalikunstis kasutatud esemete kujutamise viis, mille puhul valguse ja varju abil saavutatakse illusioon otsekui maali pinnale asetatud realistlikust kolmemõõtmelisest esemest.

## Ajaloost
Väljend *trompe l'oeil* tuli kunstis üldmõistena laiemalt kasutusele 19. sajandil, kui kunstnik Louis-Léopold Boilly oli pealkirjastanud nii ühe oma 1800. aastatel Pariisi Salongis näitusele pandud maali.

Sellise maalimisviisi idee oli aga tuntud juba Vana-Kreeka kunstis, kus uudsel viisil eemalduti varasemale kunstile omasest stiliseerimisest. Varaseimaks teateks *trompe-l'oeil* maalimisest võib pidada pärimust kunstnike Zeuxise ja Parrhasiose võistlusest: Heraclea kunstnik Zeuxis olevat maalinud nii realistlikud viinamarjad, et linnud olevat üritanud neid süüa, Parrhasios aga luksusliku eesriide, mida tema võistleja püüdis kõrvale tõmmata. Illusionistlikku maalimistehnikat võib leida ka Vana-Rooma seinamaalidelt.

### ''Trompe l'oeil'' illumineeritud käsikirjades
Keskaegses raamatumaalis mõistetakse *trompe-l'oeil* all eriti 15. sajandi ja 16. sajandi alguse flaami käsikirjadele omast kujundusstiili, mille puhul käsikirjaveeristel justkui värvilisele taustale asetatud taimed, putukad ja pisiloomad on modelleeritud valguse ja varjuga, sama tava jätkus ka renessanss-stiilis käsikirjades, kus sageli kujutati veeristel metallist, pärlitest, korallidest ja muudest hinnalistest materjalidest kujundatud põim- ja pealisornamente.

Nassau book of hours Folio 133r.jpg|Lehekülg Nassau Engelbert II tundideraamatust (Bodleian Library, Ms Douce 219–220, fo 133r)
Hastings_book_of_the_hours.jpg|Lehekülg nn Hastingsi tundideraamatust (BL Add MS 54782)
Rothschild Prayerbook 11.jpg|Nn Rothschildi tundideraamat, 16. sajandi algus
LHJL 27r.jpg|Kastiilia Juana I tundideraamat


### ''Trompe l'oeil'' tahvelmaalis
Kuigi *trompe-l’oeil* kunagi ei püüelnud "suure kunsti" staatust, kasutasid Euroopa maalikunstnikud juba alates vararenessansist oma maalides võtteid, mille puhul vaikelu või portree paistis ulatuvat maalitud raamidest väljapoole, või lõid, nagu perspektiivivõtetest vaimustunud Andrea Mantegna ja Melozzo da Forlì, freskotehnikas laemaale, mis kujutasid endast maalitud vaatega illusoorseid aknataolisi avausi (*[[di sotto in sù]]*). Tuntud näited on Mantegna seinamaalid Mantua hertsogipalees (Camera degli Sposi) ja Antonio da Correggio "Maarja taevaminek" Parma katedraalis. Lisaks maalitud illusioonidele tahvelmaalides kasutati 15. sajandi Itaalias sama võtet ka käärkambrite ja kooriseinte intarsiapaneelides kappidest, mille pooleldi avatud uste vahelt avanes vaade riiulitele täis erinevaid esemeid.

17. sajandi kunstnikest maalis *trompe-l’oeil* vaikelusid näiteks flaami kunstnik Edwaert Collier, aga ka flaami maalikunstist vaimustunud prantslased Jean-Etienne Liotard ja Nicolas de Largillière.

Ameerikas pälvis 19. sajandi natüürmordimeister William Harnett kuulsust oma kaardiriiulimaalidega, millel riiulile asetatud mitmesugused kaardid, paberid ja väljalõiked olid kujutatud nii tõetruult, et vaatajal võiski tekkida kiusatus neid maalitud riiulilt üles tõsta.

20. sajandi lõpu kunstnik Richard Haas kattis tervete hoonete välisseinad maalitud *trompe l'oeil*ga, põhiliselt Chicagos and New Yorgis. Aaron Bohrod on üks tuntumaid 20. sajandi kunstnikke, kes lõi väikeseformaadilisi illusionistlikke maale.

## Pildid
### Keskaja ja vararenessansi kunstis

File:Jan van Eyck 054-096.jpg|Jan van Eyck. Maarja kuulutuse altar (osa) (u 1433–1435)
File:Christus carthusian.jpg|Petrus Christus "Ühe kartuuslase portree" (1446) realistliku kärbsega maalitud raami serval.
Intarsie SMOVerona.JPG|Fra Giovanni da Verona. Kooritoolistiku intarsiatehnikas tagapaneel Verona Santa Maria in Organo kirikus. 15. sajandi keskpaik
File:Jacopo de' Barbari 001.jpg|Jacopo de' Barbari "Vaikelu põldpüü ja kinnastega", 1504 – esimene *trompe-l'œil* vaikelu pärast antiikaega


### 17. ja 18. sajandi kunstis

Gerard Houckgeest 002.jpg|Gerard Houckgeest. "Delfti vana kiriku sisevaade" illusoorse eesriidega. 1654
Cornelis Norbertus Gysbrechts 003.jpg|Cornelis Norbertus Gijsbrechts. "Raamitud maali tagakülg", 1670
Dutch or Flemish 17th Century, Trompe l'Oeil of an Etching by Ferdinand Bol, c. 1675, NGA 205977.jpg|Tundmatu hollandi kunstniku "*Trompe l'oeil* Ferdinand Boli ofordiga", u 1675
Edwaert Colyer Still Life ca 1696.jpg|Edwaert Collier. Vaikelu. 1696
Edwaert Collier - Portret van Desiderius Erasmus geschilderd als trompe-l&#039;oeil papier verzegeld op plank - 10550-A-B - Museum Rotterdam.jpg|E. Collier. "Desiderius Erasmuse portree pitseerituna puulauale"
Largillière-Grappes de raisin-Fondation Custodia.jpg|Nicolas de Largillière. "Viinamarjad", 1677
Jean-Etienne Liotard 11.jpg|Jean-Etienne Liotard. *Trompe l'oeil* kahe reljeefi ja kahe joonistusega, 1771


### 19. ja 20. sajandi kunstis

Paris louvre boilly trompe l'oeil.jpg|Louis-Léopold Boilly.*"Trompe l'œil dit aux dessins et aux savoyards",* u 1804–1807
William Michael Harnett Still life Violin and Music.jpg|William Michael Harnett. "Vaikelu viiuli ja nootidega"
William Michael Harnett 001.jpg|William Michael Harnett. "The Faithful Colt"
Brooklyn-Bridge-Mural.jpg|Brooklyni silda kujutav Richard Haasi seinamaal majal New Yorgis
Back of Sovereign Hotel with mural and OHS plaza 2014.jpg|Richard Haasi seinamaal majal Portlandis (USA Oregoni osariigis)


## Viited

## Välislingid
* M. Griffith. Art history 101: what is trompe l’oeil? - royalacademy.org.uk
* Trompe-l'oeil' näiteid illumineeritud käsikirjades